
a 2026. évi szociális célú tűzifa támogatásról
[1] A helyi önkormányzatokért felelős miniszter pályázatot hirdetett a települési önkormányzatok szociális célú tüzelőanyag vásárlásához kapcsolódó támogatásra. A rendelet megalkotásának célja, hogy szabályozza a tűzifa támogatásban részesültek körét és szabályait.
[2] Nagymaros Város Önkormányzatának Képviselő-testülete az Alaptörvény 32. cikk (1) bekezdés a) pontjában foglalt feladatkörében eljárva, a szociális ellátásokról szóló 1993. évi III. törvény 26. §-a és a 32. § (3) bekezdése alapján a következő rendeletet alkotja:
I. Fejezet
Általános rendelkezések
1. A rendelet célja és hatálya
1. §
(1) E rendelet célja, hogy Nagymaros településen a szociálisan rászoruló személyek, családok részére a téli fűtési költségek enyhítése érdekében természetbeni támogatásként szociális célú tűzifa biztosítását szabályozza.
(2) E rendelet meghatározza a szociális célú tűzifa támogatásra való jogosultság feltételeit, a támogatás mértékét, az igénylés és az elbírálás rendjét.
(3) A rendelet hatálya Nagymaros város közigazgatási területén életvitelszerűen élő, bejelentett lakóhellyel rendelkező személyekre terjed ki.
(4) A támogatás kizárólag olyan lakóingatlan fűtésére igényelhető, amelyben a kérelmező életvitelszerűen lakik, és amely tűzifával fűthető.
2. A támogatás formája és feltételei
2. §
(1) A szociális célú tűzifa támogatás vissza nem térítendő, természetben nyújtott települési támogatás.
(2) A támogatásra jogosult háztartásonként legfeljebb 2 erdei m³ tűzifa állapítható meg.
(3) Ugyanazon lakóingatlanra egy fűtési idényben legfeljebb egy jogosult részére állapítható meg támogatás.
(4) A támogatás megállapításának feltétele, hogy a kérelmező nyilatkozzon arról, hogy életvitelszerűen a kérelemben megjelölt ingatlanban lakik, és az ingatlant tűzifával fűti.
(5) A támogatásban részesülő a tűzifáért ellenszolgáltatást nem fizet.
(6) A tűzifa házhoz szállításának költségét az Önkormányzat viseli.
3. A jogosultság szempontjai és a sorrendiség
3. §
(1) A támogatásra az jogosult, akinek a háztartásában az együtt élő személyek egy főre eső jövedelme nem haladja meg a szociális vetítési alap összegének 500 %-át, egyedül élő esetén 700 %-át.	Comment by Ágnes Molnár-Fábián: Minisztérium nem javasolta a kiírásban meghatározottak szigorítását, így ezen rész törlését javasoljuk.

(2)  A rendelkezésre álló szociális célú tűzifa mennyiségére figyelemmel előnyben kell részesíteni:
a)	az aktív korúak ellátására jogosult személyt;
b)	az időskorúak járadékában részesülő személyt;
c)	települési támogatásban részesülő személyt, különösen a lakhatáshoz kapcsolódó rendszeres kiadások viseléséhez nyújtott támogatásban részesülőt;
d)	halmozottan hátrányos helyzetű gyermeket nevelő családot;
e)	rendszeres gyermekvédelmi kedvezményben részesülő családot;
f)	egyszülős háztartást;
g)	olyan családot, amelyben rokkantsági ellátásban részesülő személy él;
h)	a 65 év feletti, egyedül élő nyugdíjast, akinek a nyugdíja nem haladja meg a 150 000 Ft-ot;
i)	a három vagy több gyermeket nevelő családot.
(3) Az (2) bekezdésben meghatározott jogosultsági körök fennállása esetén a támogatási kérelmek elbírálásánál a szociális rászorultságot, a háztartás jövedelmi és vagyoni helyzetét, a háztartásban élők számát, valamint a fűtési célú tüzelőanyag-szükségletet is figyelembe kell venni.
(4) Amennyiben a rendelkezésre álló tűzifa mennyisége valamennyi jogosult kérelmének teljes körű kielégítését nem teszi lehetővé, a támogatás mértéke a rendelkezésre álló mennyiséghez igazodóan csökkenthető.
(5) A támogatás iránt benyújtott kérelmek között előnyt élvez az a kérelmező, akinek háztartásában több, a (2) bekezdésben meghatározott szociális rászorultsági körülmény áll fenn.
(5) A támogatás nem állapítható meg annak, aki olyan ingatlanra nyújt be kérelmet, amelyben életvitelszerűen nem lakik, vagy amely tűzifával nem fűthető.
4. A támogatás igénylése
4. §
(1) A támogatás iránti eljárás kérelemre indul.
(2) A kérelmet a Nagymarosi Polgármesteri Hivatalnál lehet benyújtani.
(3) A kérelmet az e rendelet 1. melléklete szerinti formanyomtatványon kell benyújtani.
(4) A kérelemben a kérelmező nyilatkozik:
a)	a háztartásában élő személyek számáról;
b)	jövedelmi viszonyairól;
c)	az általa lakott ingatlan címéről;
d)	arról, hogy az ingatlant tűzifával fűti;
e)	arról, hogy a támogatás feltételeinek megfelel.
(5) A jogosultság igazolására a polgármester a szükséges okiratok, igazolások benyújtását kérheti.
(6) A kérelem benyújtásának határideje: 2026. november 30.
(7) A (6) bekezdésben meghatározott határidő jogvesztő.
5. A támogatás elbírálása
5. §
(1) A támogatás iránti kérelmekről a polgármester dönt.
(2) A polgármester a kérelmeket a rendelkezésre álló támogatási keret, a jelen rendeletben meghatározott jogosultsági feltételek, valamint a szociális rászorultság alapján bírálja el.
(3) A támogatás megállapításáról szóló döntésben meg kell határozni a természetben nyújtott támogatás mennyiségét.
(4) A támogatás mértéke – a 2. § (2) bekezdésében meghatározott felső határ figyelembevételével – a rendelkezésre álló tűzifa mennyiségétől függően kerül meghatározásra.
(5) A polgármester döntése ellen a határozat közlésétől számított 15 napon belül Nagymaros Város Önkormányzata Képviselő-testületéhez címzett fellebbezés nyújtható be.
6. A tűzifa kiosztása
6. §
(1) Az Önkormányzat a támogatásban részesülő részére a tűzifát térítésmentesen biztosítja.
(2) A tűzifa kiszállításáról az Önkormányzat gondoskodik.
(3) A tűzifa átadását a támogatásban részesülő az e rendelet 2. melléklete szerinti formanyomtatványon aláírásával igazolja.
(4) Az átvételi elismervényben fel kell tüntetni:
a)	a támogatásban részesülő nevét;
b)	a tűzifa mennyiségét;
c)	a tűzifa fajtáját;
d)	az átadás időpontját.
(5) A tűzifa kiosztását az Önkormányzat legkésőbb 2027. február 15-ig köteles teljesíteni.
7. Jogosulatlan igénybevétel
7. §
(1) Jogosulatlanul veszi igénybe a támogatást az, aki valótlan nyilatkozatot tesz, vagy a támogatás megállapításához lényeges tényt elhallgat.
(2) Jogosulatlan igénybevétel esetén a támogatásban részesülő köteles a jogosulatlanul igénybe vett tűzifa értékét az Önkormányzat részére visszatéríteni.
(3) A jogosulatlan igénybevétellel kapcsolatos visszafizetési kötelezettség megállapítására és a visszafizetésre a vonatkozó jogszabályok rendelkezései az irányadók.
II. Fejezet
Záró rendelkezések
8. §
Ez a rendelet a 2026. évi szociális célú tüzelőanyag támogatás felhasználására alkalmazandó.
9. §
(1) Hatályát veszti Nagymaros Város Önkormányzata Képviselő-testületének a szociális célú tűzifa támogatásról szóló 9/2015. (XI.3.) önkormányzati rendelete.

(2) Ez a rendelet 2026. szeptember 30-án lép hatályba, és 2027. március 31-én hatályát veszti.


Nagymaros, 2026. szeptember ___.


Petrovics László					           Dr. Tóth Ibolya
   polgármester						  	         jegyző


A rendeletet kihirdettem:
Nagymaros, 2026. szeptember___. napján

				      	            Dr. Tóth Ibolya
						                      jegyző

Végső előterjesztői indokolás
A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 8a. pontja alapján a helyi közügyek intézése körében a helyi önkormányzat feladata a szociális szolgáltatások és ellátások biztosítása, amelyek keretében gondoskodik a településen élő rászoruló személyek támogatásáról a jogszabályok által biztosított keret erejéig.
Magyarország kormánya a központi költségvetésről szóló törvényben évente kiegészítő támogatást biztosít a települési önkormányzatok részére a szociális célú tűzifa beszerzéséhez.
Az állami támogatásra sikeresen pályázó önkormányzatoknak jogszabályi kötelezettsége, hogy a juttatás helyi feltételeit, a jogosultsági és rászorultsági szabályokat, valamint a kérelmezés eljárási rendjét önkormányzati rendeletben szabályozzák.
A rendelet megalkotásának elsődleges célja, hogy a téli időszakban nyújtott természetbeni támogatással enyhítse a településen élő, szociálisan hátrányos helyzetű, fatüzeléssel rendelkező családok, egyedülállók és különösen az időskorú lakosok lakásfűtési kiadásait.
A szabályozás arra törekszik, hogy a rendelkezésre álló, korlátozott mennyiségű tűzifa-készlet elosztása igazságos, célzott és ellenőrizhető módon, a ténylegesen rászorulók javára történjen meg.
A rendelet-tervezet meghatározza a jogosultsági feltételeket, rögzíti az egy háztartásnak adható maximális fa mennyiségét, továbbá megszabja a kérelmek benyújtásának jogvesztő határidejét.
A rendelet megalkotásával az önkormányzat eleget tesz a pályázati kiírásban foglalt kötelezettségének, és jogilag szabályozott, átlátható keretet biztosít a szociális krízishelyzetek megelőzésére.

